Első alkalommal 1998-ban, az Európa-bajnoki selejtezők idején Zsiga Gyulával közösen vezette a női válogatottat. (Öt győzelem és egy döntetlen volt a mérlegük.) Az Eb-n azonban már Mocsai Lajos vezette bronzéremig a csapatot. 2005-ben újra szövetségi kapitányként került a válogatott élére, megbízása a 2008-as pekingi olimpia végéig szólt. Munkáját ugyancsak Zsiga Gyula segítette edzőként. Irányításuk alatt 2005-ben világbajnoki bronzérmet nyert a válogatott, a 2006-os Európa-bajnokságon pedig az ötödik helyen végeztek. A 2007-es világbajnokságon elért 8. helyezés miatt Németh András és Zsiga Gyula is benyújtotta lemondását, ezért a pekingi olimpián már Hajdu János vezette a csapatot.